Beskuldigde in ‘Angel’-moordsaak baie ernstig siekDeon Harmse (Foto: Raahil Sain/ANA) Die saak teen twee mans wat beskuldig word van die moord op die 12-jarige Aliya “Angel” Tee, is Dinsdag in die hooggeregshof in Port Elizabeth uitgestel. Tee is in Junie 2016 vermoor toe gewapende mans, wat hulself as polisiebeamptes voorgedoen het, op die agterdeur van haar huis in Barberrystraat in Bethelsdorp losgebrand het. Nealon Redhouse (18) en Deon Harmse (24) is in verband met haar moord en poging tot moord op haar ouers in hegtenis geneem. Die twee mans staan ook tereg op aanklag van huisbraak met die doel om moord te pleeg en die onwettige besit van ŉ vuurwapen en ammunisie. Die saak kon egter nie Dinsdag hervat nie, omdat Harmse ernstig siek is. Hy het baie gewig verloor en ŉ mediese toestel is aan hom verbind. “Hy is in baie pyn en nie in staat om voort te gaan nie,” het sy prokureur, James Riley, gesê. Tee was ŉ graad 7-leerling en prefek aan die Strelitzia Primary School in Port Elizabeth. Haar pa, Edmund, is geskiet toe hy die aanvallers wou afweer. Nadat die aanvallers hom geskiet het, het hulle glo na ander gesinslede in die huis begin soek. Tee en haar ma, Candice, was in die badkamer toe die aanvallers op hulle afgekom het. Hulle het by die aanvallers gepleit om hulle nie te skiet nie, maar die meisie is in die kop geskiet. Haar ma het die aanval oorleef. Sy het haar bewussyn verloor tydens die skietery. Sy het later bygekom en haar dogter se lewelose liggaam gesien. Die saak is tot 26 Maart uitgestel om Harmse se mediese toestand te bepaal.